Magister Hugo curie Senonensis officialis universis litteras istas inspecturis eternam in Domino salutem. Notum sit omnibus quod frater Galterus abbas et conventus Vallislucentis ad petitionem Johannis domicelli de Corgeneio concesserunt se reddituros domine Fraessenti matri ipsius Johannis quatuordecim sextarios bladi de molitura, et unam minam frumenti in crastino oc[ta]varum Natalis Domini, et reliquos septem sextarios de molitura, et unam [sextarium frumenti, scilicet septem sextarios de molitura et unam] minam frumenti in crastino octavarum Pasche. Et isti quindecim sextarii erunt de quatuor modiis bladi quos ecclesia Vallislucentis debet singulis annis supradicto Johanni. Post mortem vero dicte domine, predicti quidecim sextarii ad supradictum Johannem et ad heredes ejus sine contradictione revertentur. Predicta autem domina et Johannes filius ejus concesserunt fratribus Vallislucentis ut ipsi quociens cumque voluerint, possint curare lo bierz molendini de Corgeneio et a superiori parte molendini et ab inferiori et exinde terram eicere et ibidem dimittere supra terram dicte domine et Johannis filii ejus ad dexteram et ad sinistram. Concesserunt etiam ut novum fossatum quod, de assensu eorum, predicti fratres fecerunt ab inferiori parte molendini, habeat novem pedes in latitudine et permaneat ubi factum est in perpetuum ; et fratres Vallislucentis possint illud quotiens voluerint curare et reparare et exinde terram eicere et dimittere supra terram dicte domine et Johannis filii ejus. Concesserunt etiam ipsa domina et filius ejus Johannes ut dicti fratres a superiori parte molendini juxta caput orti ejusdem Johannis versus molendinum faciant unam vannam ad aquam divertendam et ut ipsi fratres quotiens voluerint in maretis eorundem domine et Johannis sitis ab inferiori parte molendini cespites et terram et, in terra eorum, terram et cream accipiant ad usus molendini jam superius memorati. Concesserunt etiam eisdem fratribus unam viam quadrigariam per quam qui voluerint ad molendinum ire possint, ad molendinum et redire. Que via incipiat juxta caput oschie Fiorie a superiori parte et protendatur usque ad molendinum per terram et per prata eorundem domine et Johannis. Et via ipsa, si fratres voluerint, habeat per terram arabilem duas tesias in latitudine et per prata septem pedes ; et fratres faciant de super, si voluerint, unam calceiam ejusdem latitudinis ; et per prata ex utraque parte vie faciant, si voluerint, fossata, unum ex una parte vie et unum ex altera et utrumque habeat quatuor pedes in latitudine usque ad molendinum. Concesserunt etiam ipsis fratribus quatuor tesias terre undique circa molendinum inter quas tesias ipsi fratres possint facere quicquid voluerint et edificare. Predicta vero domina poterit in eodem molendino molere bladum suum tota vita sua sine molitura. Hec omnia predicta domina et Johannes filius ejus concesserunt se tenere bona fide, salva justicia quam ipsi dicuntur habere in via superius memorata, ita dicimus salva justicia quod fratres Vallis lucentis non contradicent eis in eadem via justiciam habere. Abbas autem et conventus Vallislucentis hoc concesserunt, sicut nobis constat per litteras patentes venerabilis Guidonis, prioris de Nova villa archiepiscopi, quem propter hoc ad abbatem et conventum direximus. Quod ut firmum et stabile permanent in perpetuum, litteras istas sigillo Senonensis curie fecimus munimine roborari. Actum anno Domini M° CC° vicesimo primo mense junio.